- 1 Timoti
- <
- 6
- >

6
1 *Ep 6:5Nedi lavasaxaruki di nunu at ne Iesu, dina lok ngangao at luvuttadi amgomgo atdi, kusu kopmen teta noxo vaase xapmek ti laasen at ne Moroa la at levenanasa bok atnama. 2 *Pm 1:16Lavasaxaruki at luvuttadi nunu, nemen di guta lox amangan luvuttadi amgomgo atdi, mila nedi vam loxoeton di. Ketla i lox avukat do dina lok lugugu avukat tidi, mila nedi di ru orong mumu lugugu atnedi nom luvuttadi amgomgo atdi. Una lox ase limixin mi na levelinga.
Leveloklox Ase Xaxarang
3 *2 Ti 1:13; Ga 1:6-9Do nege na anasa limixin mi levelinga vetpes, la kopmen na sixit eburu mi levelinga ruturun at Leeme Silok atdik ne Iesu Karisito, la eburu bok mi levenanasa atdik, 4 neni i umsu mi loklox aaso la kopmen naklen tevempanga. Lorooro ren kopmen na lox avukat. Ni i vavara mun i xusu ni na etep mi levelinga la ik musak amisik. La na, i lox asuusu mun levereven peves, lekarakat, la lavapaase xapmek, la lodoxoma xapmek. 5 *2 Ti 3:8; 4:4; Ta 1:14La levenedak ik lox amisik kantubu at limixin kerepmo. Lodoxoma atdi kopmen na xasep la di kopmen naklen luruturun. La di doxoma i do lotu saparap ne Moroa ni langas tip novos.
Lapnovos Tuturun
6 *1 Ti 4:8; Pl 4:11-12; Ib 13:5Ketla do laradi i ruuna ka vam lorooro at ne Iesu la i lok momo mun mi mo lempanga i ruuna i, i lok ngan ta do neni ip novos aleng. 7 *Jop 1:21; Akl 5:15Levempanga salai dik taga rupot eburu min ti na lavatbung menemen? Kopmen! La levempanga salai dik ataba xip kaka i basinge na lavatbung menemen? Kopmen! 8 *Ler 30:8Kuren la, mo do nedik ata ruuna levempanga anan mi levempanga singsiga, nom i epovo atdik. 9 *Ler 23:4; 28:22Ketla nedi di vara i do dinap novos aleng, dinaba ekip tangarang mi leveloklok tong pen la dina vonon axa at lara pelixo ngan leveloklok baulang. Levempanga xapmek naba lox asubu di ukopok ti losongsongot la labaava. 10 *Ep 5:5Lavavara pilas ni lavasuun tinotno at laxaloklok kakapmek. Leventaba diga vara aleng kusu dina ruuna ka i la dira vas basinge vam lununu atdi la dira ekip tangarang mi loklok tuntun at lorooro atnedi.
Levelinga Ri Ne Timoti
11 *2 Ti 2:22Ketla nenu, laradi at ne Moroa, una ru asepsu at nai levempanga. La una lolos ti ruuna ka loklok manmanton at ne Moroa, lununu, labalamu, la loklok ti tu atmatkun kantubu at levenmumuat, la lixitkis atnaasan. 12 *1 Ko 9:25-26; 1 Ti 1:18; 2 Ti 4:7Unak sixit lolos at lekampoovo at lununu, kusu unaba ruuna ka mo lorooro i nemen amisik. Ti mo mene lorooro ne Moroa ga ro ka u rin ap mo laaleng nenu ga vaase asu lununu ram to melamgo at limixin buaang. 13 *Jo 18:36-37; 19:11At lemeren ne Moroa, neni im taba lorooro ri levempanga axap, la at lemeren ne Iesu Karisito, mo ga vaase mi luruturun to melamgo at ne Pontias Paelat. A sing lolos u do 14 una mu asu ruturun na levelinga la nemen uta ke taxakapmek na vubeles at lorooro ram, se at lovotpot at Leeme Silok atdik ne Iesu Karisito.
15 *Lal 10:17; Li 17:14Mo lovotpot teren naba vot akmokso at loxonaleng ne Moroa gara lok katling pam i. Neni i umsu mi leveloklox anarong la neni xusuk mun Lamgomgo atdik, Loorong Silok mavana at lavaorong axap, la Leeme Silok mavana at lavaeme silok axap. 16 *Pas 33:20Neni xusuk mun noxo met bok ba la i nemen keneng at langsangan laxasep la kovisi tara goxo ven tu ren, la tara noxo ven box i. Lasinorong kusuk tin eburu mi lolos amisik! Tuturun.
Levelinga Xavaxap
17 *Sam 62:10; Lu 12:20Una vaase axasep di dip novos aleng mi laxampanga at na lorooro xeretna. Nemen ditak lox asilok di, la di noxo lok li lodoxoma atdi keneng at levenapnovos at na lorooro, mila lapnovos noxo nemen amisik. Ketla dina lok li levendoxoma atdi at ne Moroa xusuk mun, mo im taba amisik dik mi levempanga axap ti lox amomo dik. 18 Una tong i ridi xusu dina lok mun luvukat, la dinap novos mi leven gugu nunuan, kusu dina episa levempanga atdi mi limixin petpes. 19 *Mt 6:20At na mun langas dinaba lok li bubua lapnovos silok, mo naba nemen tangais di, ngan loogu avukat at lorooro melemu, la dina ruuna ka nom lorooro, ni lorooro ruturun.
20 *1 Ti 4:7; 2 Ti 1:14Timoti, una lok tatao avukat nom leven gugu ne Moroa gara raba vam u min. Una ke xepe levelinga kopmen at ne Moroa, la levelinga rangtangku. Leventaba di so asen mo levelinga do “Levelinga at lakleklen.” Ketla kopmen nak mokso. 21 *1 Ti 1:6; 2 Ti 2:18Leventaba di lok do di lok ka vam mo lakleklen la kerepmo dira lok kepe vam lununu atdi.
Letaba nabalamu at ne Moroa na nemen amisik eburu minu.

- 1 Timoti
- <
- 6
- >

*6:1: Ep 6:5

*6:2: Pm 1:16

*6:3: 2 Ti 1:13; Ga 1:6-9

*6:5: 2 Ti 3:8; 4:4; Ta 1:14

*6:6: 1 Ti 4:8; Pl 4:11-12; Ib 13:5

*6:7: Jop 1:21; Akl 5:15

*6:8: Ler 30:8

*6:9: Ler 23:4; 28:22

*6:10: Ep 5:5

*6:11: 2 Ti 2:22

*6:12: 1 Ko 9:25-26; 1 Ti 1:18; 2 Ti 4:7

*6:13: Jo 18:36-37; 19:11

*6:15: Lal 10:17; Li 17:14

*6:16: Pas 33:20

*6:17: Sam 62:10; Lu 12:20

*6:19: Mt 6:20

*6:20: 1 Ti 4:7; 2 Ti 1:14

*6:21: 1 Ti 1:6; 2 Ti 2:18

© 1995, 2011 Wycliffe Bible Translators, Inc.