- Luk
- <
- 21
- >

21
Laramtaba At Labannaa Rixin
(Mk 12:41-44)
1 La ne Iesu gat kis to xeneng at loogu laplavang la ga reven luvuttadi nopnovos diga kepe lempilas atdi ro at loxot lili pilas, 2 la ni ga ven lara labannaa rixin banbalo ga xepe legepu xonatat peni. 3 *2 Ko 8:12La ne Iesu ga lok, “A tong tuturun i rinimi do, at lemeren ne Moroa, na labannaa rixin banbalo i lok li lempilas i silok ti lempilas atdi nom axap. 4 Nedi di raba loxot lixilik mun at lapnovos silok atdi. Ketla neni, na labantixin banbalo i raba axap lempilas ni ga ruuna i.”
Iesu Ga Paase Mumu Loogu Laplavang Naba Lok Kapmek
(Mt 24:1-14; Mk 13:1-13)
5 Lentaba at lavaun pinivu ren diga paase mumu loogu laplavang, la lisisinang teren, la lemparuat avukat la leventamtaba limixin digam taba ne Moroa min. La ne Iesu ga lok, 6 *Lu 19:44“Anaa axav i na lempanga mi ven i, laaleng naba vot la kopmen toxonuat at nai naba nemen to at loxot teren. Dinaba ut tereve axav i ukopok.”
7 La diga sue ne Iesu xeretna, “Leeme loklox ase, lingisa nom lempanga naba vot? La loklok katling salai naba ravasu do na lempanga na vot?”
8 La ne Iesu ga lok, “Mina lok tatao avukat nimi. Lavanga tara na xarang nimi mumu na lempanga. Mila buaang nedi luvuttadi dinabat pas mi laasen tarak la dinaba lok, ‘Nenia Lanarong!’ La dinaba lok bok, ‘Laaleng at lovotpot at Leeme Silok mo ia vot auret ta.’ Ketla nemen mita mumu asu di. 9 Nemen mita marat mo do mina ronga laraesep. Lempanga xerepmo naba vot avot, ketla laxavaxap at na lavatbung menemen kopmen noxo vot soso.”
10 La ne Iesu ga lok bok tidi, “Limixin at lentaba levenabung mixin dinaba esep eburu mi limixin at levenabung mixin petpes. Lavaorong at lentaba levengkitkis orong dinaba esep eburu mi lavaorong at levengkitkis orong petpes. 11 La langsangan levenangne naba vot at tengkot eburu mi leean kangking la levenanmeres silok, la leven angsangan lempanga loklox amarat naba vot eburu mi teveloklok katling boro vana at laxalibet.
12 Avot ti na lempanga naba vot, dinaba ranga alis nimi la dina lox asongot nimi. Dinaba song araba nimi ri lavapaase ro xeneng at laraogu singising la dina lok li nimi at laraogu xokoxo. La dinaba lok kaka nimi uto melamgo at lavaorong la luvuttadi amgomgo xusu dina lok li nimi at lavapaase mila nemi mi nunu rak. 13 Ap mo loxonaleng minaba epovo xusu mina vaase asu Lagale Lavavang. 14 *Lu 12:11-12Mina lox agagas li levendoxoma atnimi avot ti lavapaase la nemen mita bulu mumu levelinga sala minaba vaase pe nimi min. 15 *Gu 6:10Mila nenia anaba raba nimi mi levelinga la laxasep at lakleklen kusu kopmen teta atdi di munepen minimi naba epovo xusu na vorang levelinga atnimi. 16 *Mt 10:21-22Luvuttemen nimi, la luvutneton nimi, la lempat atnimi la larapen tangas atnimi dinaba song araba nimi uto atdi nom limixin di munepen minimi la dinaba sev amet lentaba atnimi. 17 Limixin axap dinaba belengatngas tinimi mila nemi mi nunu rak. 18 *1 Sml 14:45; Lu 12:7Ketla ne Moroa naba lok tatao avukat nimi. 19 *Ib 10:36Do mina tu atmatkun, minaba ruuna ka lorooro avolo.”
Iesu Ga Paase Mumu
Luutut Tereve At
Lemenemen Jerusalem
(Mt 24:15-21; Mk 13:14-19)
20 La ne Iesu ga lok bok, “Mo do mina ven limixin esep dina ru xangkan lemenemen silok Jerusalem, minaklen ta i dola ma lixilik la dina ut tereve i. 21 La nedi no di nemen to Judaia dinaba sixiro uto at lempatkaana. La nedi no di nemen to at lemenemen silok, dinaba vas kaxat basinge i. La nedi no di nemen to maxamang at lemenemen silok, nemen di guta beles uto xeneng teren. 22 *Lal 32:35; Jer 5:29; 46:10; Ose 9:7Mila ap mo levenaleng Moroa naba vorang laxakapmek at limixin me Israel la kerepmo ni naba lox asoorun levelinga, Lovoang Kaala ga vaase i. 23 *1 Ko 7:26Ap mo levenaleng naba lok kapmek aleng ti lavakin di renan, la ti lavakin mi lengkadede atdi! Langsangan losongsongot naba vot at na lenep silok Israel, la lumukmusak silok at ne Moroa naba vot saparap na limixin. 24 *Esr 9:7; Sam 79:1; Ais 63:18; Ro 11:25; Li 11:2Luvuttadi esep dinaba sev amet tentaba mi lemparise sepsep, la dinaba lam kaka tentaba ngan luvuttadi xokoxo uto at lengkot petpes. La limixin kopmen di me Judaia dinaba lok kapmek na lemenemen Jerusalem se ap mo levenaleng ne Moroa naba riki xepe di.”
Lovotpot At Laradi Mevana
(Mt 24:29-31; Mk 13:24-27)
25 *Sam 46:2-3; 65:7-8La ne Iesu ga lok bok tidi, “Leveloklok katling naba vot at laxangking, mi lagaaling la larapenti. La at na lavatbung menemen, limixin at lentaba levengkot dinaba lok bukbulu aleng la dinabak lok tangtangku la dinaba marat mila laras na lulung aleng mi lempopaxanao. 26 Lodoxoma abulubun naba suxuna nedi di ngangais mo lempanga naba vot at na lavatbung menemen. Mila lempanga ro vana at laxalibet dinaba sixit ekarakat la kopmen di noxo sixit mu larangas atdi. 27 *Dan 7:13; Mt 26:64; Li 1:7Ap mo levenaleng limixin dinaba ven ia, Laradi Mevana, anaba vot at loxontakabu mi langsangan lolos mi lisisixam. 28 *Ro 13:11Dola na lempanga na ruka i xusu na vot, mina xatu kaxat upana la mina milik aurut, mila laaleng loklox arooro atnimi mo i auret ta.”
Lavapaase Poovo Ri
Luuna Pik
(Mt 24:32-35; Mk 13:28-31)
29 La ne Iesu ga tong lara lavapaase poovo ridi xeretna, “Mina doxoma luuna pik la lentaba larauna vetpes bok. 30 Dola mi ven lempavaxan una atdi i lok do na suu xat, miklen i do levenaleng at lamaares monga i auret ta. 31 Mo do mina ven mo lempanga xapmek na vot, minabaklen i do Linintoo at ne Moroa i auret na vot.
32 Na levelinga rak i ruturun. Na limixin di rooro lingina di noxo met se na lempanga na ravasu. 33 *Lu 16:17Laxalibet mi lavatbung menemen naba sonao, ketla levelinga rak noxo xap.”
Mina Lok Tatao Avukat Nimi
34 *Mt 24:48-50; Mk 4:19; Lu 17:27; 1 Ts 5:3La ne Iesu ga lok keretna, “Mina lok tatao avukat nimi! Nemen mita esu solo mi loklok at lara peluxa la liinin lara kadan lolos, la nemen mita doma mu solo na lorooro. Lavanga nom laaleng na vot asangu nimi. 35 Mila mo laaleng naba vot at loxonaleng limixin di noxo gagas teren. 36 *Mk 13:33; Li 6:17Mina reven avukat ti na lempanga xapmek la mina ngising amisik kusu mina ruuna ka lolos la mi noxo subu ap mo levenmumuat naba vot, la kusu mina epovo do mina ru ro melamgo rak, Laradi Mevana.”
37 *Lu 19:47Ap mo levenaleng ne Iesu ga anasa limixin to xeneng at loogu laplavang. At levenaleng kantinao neni gat pas su me go la gat pas uto at Lakaana Olip, la at lengkanimin neni ga nemen go. 38 La limixin axap digat pas no mene at lenmaxantamak uto at loogu laplavang kusu dinang tonga i.

- Luk
- <
- 21
- >

*21:3: 2 Ko 8:12

*21:6: Lu 19:44

*21:14: Lu 12:11-12

*21:15: Gu 6:10

*21:16: Mt 10:21-22

*21:18: 1 Sml 14:45; Lu 12:7

*21:19: Ib 10:36

*21:22: Lal 32:35; Jer 5:29; 46:10; Ose 9:7

*21:23: 1 Ko 7:26

*21:24: Esr 9:7; Sam 79:1; Ais 63:18; Ro 11:25; Li 11:2

*21:25: Sam 46:2-3; 65:7-8

*21:27: Dan 7:13; Mt 26:64; Li 1:7

*21:28: Ro 13:11

*21:33: Lu 16:17

*21:34: Mt 24:48-50; Mk 4:19; Lu 17:27; 1 Ts 5:3

*21:36: Mk 13:33; Li 6:17

*21:37: Lu 19:47

© 1995, 2011 Wycliffe Bible Translators, Inc.