- Epesas
- <
- 2
- >

2
Lorooro Maxat Maxeneng At Ne Karisito
1 *Kl 1:21; 2:13Ganoxa nemi miga lok ngan laxampanga met mene, mumu laxakapmek, 2 *Kl 3:7; Ta 3:3; Jo 12:31; Ep 5:6; 6:12mo ga umsu at lorooro atnimi ap mo levenaleng miga mumu asu leveloklok at na lavatkangka la levelinga at ne Satan. Ni laradi gomgo la lixitkis orong teren ik lok to vana at lamavangkap. La na loroonan kapmek i gugu keneng at limixin tongtonga xepe. 3 *Kl 3:6Nedik axap taga nemen kuren. Taga lok lempanga kusu ti lox amomo mun lodoxoma la labantuxu atdik, mo ga umsu mi lavavara kapmek at lorooro maut. La nedik taga nemen maxopok at lebelemamao at ne Moroa kerekngan nedi.
4 *Lu 15:24,32; Ro 6:13; Ep 2:1; Gu 15:11Ketla ne Moroa i umsu mi lebelen tuntun, ga lox asu langsangan labalamu ren tidik, 5 la ga lox arooro nedik mumu laxakatu kaxat amlong at ne Karisito, keke i do nedik taga lok ngan laxampanga met la taga umsu mi laxakapmek. Neni ga lox arooro nedik keneng mun at letaba nabalamu ren. 6 *Kl 2:12I lok ngan ta do ne Moroa ga lox axatu amlong dik eburu mi ne Karisito la ga lox axis dik eburu min to vana at laxalibet. Na i ravasu boro at lugugu at ne Iesu Karisito. 7 *Ep 1:7Neni ga lox i na xusu at levenaleng i tu melamgo, neni naba lox asuusu i do letaba nabalamu ren i nunuan axap. Mo letaba nabalamu ga ravasu at labalamu ren tidik maxeneng at lugugu at ne Iesu Karisito.
8 *Jo 4:10; Ib 6:4Moroa ga lox arooro nedik maxeneng at letaba nabalamu ren, mo letaba nabalamu ik lok tinedi di nunu at ne Iesu Karisito. Limixin kopmen dina epovo kusu dina lox arooro nedi xa. Ketla mo letaba nabalamu, ni laramtaba boro at ne Moroa. 9 *1 Ko 1:29-31; 2 Ti 1:9Kopmen tara i epovo na lok kaka loklox arooro mumu leven gugu nunuan teren, mila mo do xuren, limixin diba simi aurut di. 10 *Ta 2:14Nedik ta lok ngan loogu ne Moroa ga vaxaru i, mila neni ga rudum li nedik at lekngen ne Iesu Karisito, kusu nedik tanaba lok leven gugu nunuan, mo ne Moroa ga gagas li avot pam i xusu dik tanaba lox i.
Nedik Ta Lok Ngan Legesara Eburu Mi Ne Iesu
11 *Ep 5:8Nemi limixin kopmen me Judaia. Leme Judaia di so asen nimi do, “Limixin kopmen toloklok katling.” Nedi di vit kepe lengkontuxu atdi i ngan loklok katling at ne Moroa. 12 *Kl 1:21; Ro 9:4; 1 Ts 4:13Nemen mita domampe i do miga lok kereva ganoxa. Ap mo levenaleng nemi goxoklen ne Karisito. Nemi miga lok ngan limixin kadiong ti leme Judaia la goxopmen tenep atnimi keneng at levenekabus no ne Moroa ga lox i eburu mi limixin me Judaia. La goxopmen todoxoma voovo rinotno atnemi, la at na lavatbung menemen mi goxoklen ne Moroa. 13 *Kl 1:20Miga nemen paxalom basinge i, ketla nanga, keneng at lada at ne Iesu Karisito, Moroa ga lox axis bus nimi eburu min.
14 *Ais 9:6; 1 Ko 12:13; Kl 2:14Iesu, neni lavasuun at lumulum atdik la ga lox axis eburu leme Judaia la limixin kopmen di me Judaia. Ni ga das asi laxapla no gak lox epeseves di la neni ga lok kepe lekarakat kantubu atdi.*Lavasuun at na i do avot ti lovotpot at ne Karisito, limixin me Judaia mi limixin kopmen di me Judaia di goxo etangas eburu. 15 *2 Ko 5:17; Kl 1:20,22At lanmet teren neni ga sep korop kepe loklok ti mumu asu Laulis Linga at leme Judaia eburu mi levelinga lolos la leventaangas teren. Ni ga vara i do na lok kaka nom luabung mixin la na lok legesabung mixin tin, la na langas mun naba lok kaxat lumulum. 16 *Sak 9:10At lanmet teren ni ga lok lumulum kantubu atdi. La at nom laxaba ni ga lox etang nom legepu bung mixin ngan legesa bantuxu la ga lam ka di kusu dina xis etaba belen. 17 *Ais 57:19Karisito ga rupot la ga vavang mi Lagale Lavavang mumu lumulum tinemi limixin kopmen me Judaia miga nemen paxalom basinge ne Moroa la tinedi leme Judaia diga nemen saparav i. 18 *Ep 3:12Maxeneng at ne Iesu nema leme Judaia eburu minemi limixin kopmen me Judaia dik ta epovo na vot pasa ne Temen dik mi legesa doxoma la legesa Roonan Kaala.
19 *Ep 3:6; Ib 12:22-23Kuren la nemi limixin kopmen me Judaia kopmen mina lok ngan bok ba limixin kadiong. Nemi lavaanat at Linintoo ren eburu mi limixin teren la i lok ngan ta do mi nemen at loogu at ne Moroa. 20 *Mt 16:18; 1 Ko 3:11Nom loogu luvuttadi vavang mi lavaeme vapaase ali diga vaxaru i, la keneng ap mo loogu, ne Iesu Karisito ni lubuxumpio ren. 21 *Ep 4:15-16; Kl 2:19; 1 Ko 3:16La mo loogu it kis atmatkun pana ren la neni i lox asilox i la i vee ngan loogu xaala ri Leeme Silok ne Moroa. 22 *1 Pi 2:5La ne Karisito i lox abeles bok nimi kusu miba lok ngan lengkot ap mo loogu, la Loroonan Kaala at ne Moroa i nemen pam e.

- Epesas
- <
- 2
- >

*2:1: Kl 1:21; 2:13

*2:2: Kl 3:7; Ta 3:3; Jo 12:31; Ep 5:6; 6:12

*2:3: Kl 3:6

*2:4: Lu 15:24,32; Ro 6:13; Ep 2:1; Gu 15:11

*2:6: Kl 2:12

*2:7: Ep 1:7

*2:8: Jo 4:10; Ib 6:4

*2:9: 1 Ko 1:29-31; 2 Ti 1:9

*2:10: Ta 2:14

*2:11: Ep 5:8

*2:12: Kl 1:21; Ro 9:4; 1 Ts 4:13

*2:13: Kl 1:20

*2:14: Ais 9:6; 1 Ko 12:13; Kl 2:14

*2:14: Lavasuun at na i do avot ti lovotpot at ne Karisito, limixin me Judaia mi limixin kopmen di me Judaia di goxo etangas eburu.

*2:15: 2 Ko 5:17; Kl 1:20,22

*2:16: Sak 9:10

*2:17: Ais 57:19

*2:18: Ep 3:12

*2:19: Ep 3:6; Ib 12:22-23

*2:20: Mt 16:18; 1 Ko 3:11

*2:21: Ep 4:15-16; Kl 2:19; 1 Ko 3:16

*2:22: 1 Pi 2:5

© 1995, 2011 Wycliffe Bible Translators, Inc.