- Jon
- <
- 4
- >

4
Iesu Mi Latkin Boro Samaria
1 *Jo 3:22,26Lubung Parisi diga ronga i do limixin solo diga mumu asu ne Iesu la ni ga sep susu di la kopmen bok ba timixin solo diga mumu asu ne Jon. 2 Ne Iesu xa xopmen goxo sep susu tara. Ketla lavaun pinivu mun teren digap sep susu limixin. 3 Ne Iesu ga ronga i na levelinga la neni ga vas kaxat basinge nom lenep Judaia la gamlong manga uto Galili. 4 At lavatpas teren ugo, ga epovo do neni nat pas keneng at lenep silok Samaria.
5 *Lu 9:52; Lur 33:19; Jos 24:32Ni gat pas go Samaria la ga rupot to at lemenemen laasen teren Saikar. Goxo vaxalom solo boro at lenep kangka ne Jakop ga raba lamdak teren ne Josep min. 6 Lamamara dan at ne Jakop ga nemen e. La ne Iesu, ga molo ap mo lavatpas la ni ga xis go saparap lamamara dan. Taba ga xanangking.
7 Lara latkin boro Samaria ga vas pot go xusu tintu dan. La ne Iesu ga lok tin, “Una raba ia mi toxondan ti inin.” 8 Lavaun pinivu ren no nga di at lemenemen silok diga un panga anan.
9 *Esr 4:1-5; 9:1–10:44; Lu 9:52-53La nom latkin ga lok tin keretna, “Nenu laradi boro Judaia la nenia mede Samaria, tila u sing ia do anantu ka toxondan tu la una in?” Leme Judaia dixo inin at leventingtigon dan leme Samaria ding long tu ren.
10 *Jo 4:26La ne Iesu ga vorang i rin, “Do nenu giklen laramtaba at ne Moroa la mo laradi i sing u ri toxondan, i epovo do una sing i ri laxadan too, la ni naba raba u min.”
11 *Jo 7:37-38; Li 21:6La nom latkin ga lok tin, “Leeme Silok, uxo ruuna tavat buxom silok kusu tintu dan la ladan no xa ik lok kopok. Uba lok ka rinotno nom laxadan too ua? 12 *Jo 8:53Lurubuno atnema ne Jakop ga xe na lamamara dan tinama, la neni eburu mi laxamdak teren, la lempanga mi lavanuet kangkedek atdi, diga inin de. La kereva u lok do nenu mo u silok ti ne Jakop?”
13 La ne Iesu ga vorang i ri latkin keretna, “Do tara na in at nom laxadan, neni naba minu amu bok. 14 *Jo 6:35Ket do tara na inin at laxadan nenia ana raba i min, neni noxo minu bok ba. I ruturun do laxadan nia ana raba i min naba lok ngan loxodan i puuvut su xeneng at lorooro ren, la naba raba i mi lorooro avolo.”
15 La nom latkin ga lok tin, “Leeme silok, una raba ia mi nom ladan, kusu a noxok minu bok ba la a noxot pot amisik de kusu tin tuntu dan.”
16 La ne Iesu ga lok tin, “Una onon be la una lam kaka latlok taram. La munamlong ba ude.”
17 Latkin ga lok tin, “Axo ruuna tatlok.”
La ne Iesu ga lok tin, “Ik mokso levelinga ram do kopmen tatlok taram. 18 Ugara epot pam at lavalimo lavatlok la ti latlok monga nenu u epot teren, kopmen neni latlok tinotno ram. Lavapaase ram tia i ruturun.”
19 *Jo 7:40; 9:17; 1 Ko 14:24-25Latkin ga lok, “Leeme Silok, a ven kisip ba i do nenu leeme vapaase ali. 20 *Lal 12:5-14; Sam 122:1-5Lavalabat atnama mede Samaria diga lotu parap ne Moroa at nai lakaana, ketla nemi leme Judaia mi tong i do lemenemen Jerusalem neni lenep ti lotu parap ne Moroa e.”
21 Iesu ga lok tin, “Latkin, una nunu at na levelinga rak. Laaleng naba vot la limixin axap di noxo lotu parap ne Moroa at na lakaana kopla to Jerusalem. 22 *2 Lav 17:29-41; Ais 2:3; Ro 9:4-5Nemi limixin boro Samaria mixoklen tinotno ne Moroa mi lotu parav i. Nema limixin me Judaia maklen ne Moroa mila Laradi Loklox Arooro neni at lubung mixin me Judaia. 23 Ketla mo laaleng naba vot, nanga ira vot pam, la limixin lotu ruturun dinaba lotu parap ne Temen di mi Loroonan Kaala la mi luruturun. Nedi mo limixin lotu ruturun, ne Temen di i vara di do dina lotu saparav i. 24 *2 Ko 3:17; Ro 12:1; Pl 3:3Moroa neni loroonan. La nedi di lotu parav i, dina lotu saparav i mi Loroonan Kaala la mi luruturun.”
25 *Jo 1:41Latkin ga lok tin, “Aklen i do Lanarong, ne Karisito, naba vot. Do neni na vot, ni naba re axasep axap dik mi lempanga axap.”
26 *Mk 14:61-62; Jo 9:37Melemu ne Iesu ga lok tin, “Nenia vam na, mo nenu u epaase eburu min.”
Lavaun Pinivu Digamlong
27 Ap mo mun loxonaleng lavaun pinivu ren digamlong. La diga rakdu mila ne Iesu ga epaase eburu mi nom latkin. Ketla kopmen tara atdi ga sue latkin do, “U vara lavanga salai?” Kopla gita sue ne Iesu do, “Tila u epaase eburu mi nom latkin?”
28 Latkin ga vas kaxat basinge lavatbuxom dan teren, la gamlong uto at lemenemen silok, la ga vaase ri limixin me go, 29 “Ude nimi la mina ven lara laradi. Neni i vaase axasev ia mi lempanga axap nenia agak lox i gano. Agut neni vam Lanarong.” 30 Kuren la diga on basinge mo lemenemen la diga vas kaxat uto ri ne Iesu.
31 Ap mo mun loxonaleng lavaun pinivu at ne Iesu, diga lok tin, “Rabai, una anan be.”
32 Ketla neni ga lok tidi xeretna, “Leveluxa mo rak ik lok ti anan la nemi mixoklen i.”
33 La lavaun pinivu ren diga esue xantubu atdi xeretna, “Kereva, tentaba go di raba i mi teveluxa?”
34 *Jo 6:38; 17:4Ketla Iesu ga lok lavapaase poovo ridi, “Leveluxa rak keretna, ana ronga res at lavavara at ne Moroa ga riki ia la ana lox axap lugugu neni ga raba ia min. 35 *Lu 10:2Nemi mik lok do, ‘Lavanuet gaaling bok mo la melemu ba mina sep kin at laraamang.’ Ketla a tong i rinimi do mina ven avukat at laraamang. Levempeven panga monga ia mukun pam la monga i gagas. 36 Mo laradi ik lok kaka bubua levempipisik at laraamang, i gu kaxat pam la ira lok kaka luunun tin, la mo levempipisik teren i lok ngan lorooro avolo. La kerepmo mo laradi itlotlo la mo laradi ik lok kaka bubua levempipisik at laraamang, du buru duba momo. 37 I lox asoorun na levelinga i lok keretna, ‘Lara itlotlo la lara vetpes ik lok kaka bubua levempipisik at laraamang.’ 38 La kerepmo aga riki vam nimi xusu ti lok ka lempanga anan at laraamang, nemi xa xopmen mi goxotlotlo li i. Lentaba vetpes digatlotlo li i go la nemi mik lok kaka levempipisik teren.”
Buaang Limixin Me Samaria Diga Nunu
39 Buaang atnedi limixin me Samaria ap mo lemenemen diga nunu at ne Iesu mila latkin ga lok do, “Neni ira tong axasep pam ia mi lempanga axap nenia agak lox i.” 40 Kuren la ap mo loxonaleng mo limixin diga vot pasa i, diga sing i xusu na nemen eburu be midi. La ne Iesu ga nemen eburu midi go at legepu aleng.
41 Buaang bok atnedi diga nunu at ne Iesu, mumu levelinga ren, 42 *1 Jo 4:14la diga lok ti mo latkin keretna, “Ma nunu ba, kopmen do at levelinga uga tong i, ketla nema axa mara ronga ba i, la maklen ba i do neni Laradi Loklox Arooro ruturun ti limixin at na lavatbung menemen.”
Iesu Ga Lox Aroo Lamdak At Laradi Gomgo
43 *Jo 4:40Melemu at legepu aleng Iesu ga nemen go Saikar, neni ga vas kaxat basinge di la gat pas uto Galili. 44 *Mt 13:57Ganoxa ne Iesu ga lok, “Laradi vapaase ali, kopmen di noxo lok ngangao ren to at lemenemen axa ren.” 45 *Jo 2:23Se neni ga vot go Galili, limixin me go diga lok momo aleng min, mila at loxonaleng nedi digat pas uto Jerusalem ti leluxa at Lovovolo Pe, diga ven lempanga axap ne Iesu ga lox i ap mo leluxa.
46 *Jo 2:1-11Iesu gamlong uto Kena at lenep Galili, lemenemen neni ga ba gili laxadan ti lavaen e.
La lara laradi gomgo at la gavaman ga nemen to Kaprenaum la lamdak teren ga meres. 47 *Mt 8:5-6Se neni ga ronga i do ne Iesu ga vot boro Judaia la uto Galili, ni ga vot pasa i la ga sing i xusu nat pas uto Kaprenaum la na lox aroo lamdak teren, monga gak midi ameremet. 48 *Jo 2:18; 1 Ko 1:22Iesu ga lok tin, “Kopmen tara atnimi noxo nunu se do mina ven lempanga sangsangu.”
49 Laradi gomgo ga lok tin, “Leeme Silok, una emu eburu minia. Dola kopmen, lamdak tarak naba met.”
50 *Mt 8:13; Mk 7:29Iesu ga lok tin, “Una onon, lamdak taram naba roo.”
Laradi gomgo ga nunu at levelinga at ne Iesu la ga vas kaxat. 51 At lavatpas teren uto xolonu lavasaxaruki ren diga xip tangarang kaka i la diga lok tin keretna, “Lamdak taram mo naba roo.”
52 La neni ga sue di mi loxonaleng salai lamdak teren ga lox avukat, la diga lok, “At legesa xonaleng itinongo xanangking mo liplivi ita repes basinge i.” 53 *Gu 16:14-15,31La temen lamdak ga doxoma bilong ti levelinga at ne Iesu ga vaase i rin at loxonaleng kerepmo do, “Lamdak taram naba roo.” Kuren la neni eburu minedi axap limixin diga nemen at loogu ren diga nunu at ne Iesu.
54 *Jo 2:11,23Na lavanga sangsangu, ni lugugu sepsev agepura at lempanga sangsangu ne Iesu ga lox i melemu at laaleng ni ga vas kaxat boro Judaia la uto Galili.

- Jon
- <
- 4
- >

*4:1: Jo 3:22,26

*4:5: Lu 9:52; Lur 33:19; Jos 24:32

*4:9: Esr 4:1-5; 9:1–10:44; Lu 9:52-53

*4:10: Jo 4:26

*4:11: Jo 7:37-38; Li 21:6

*4:12: Jo 8:53

*4:14: Jo 6:35

*4:19: Jo 7:40; 9:17; 1 Ko 14:24-25

*4:20: Lal 12:5-14; Sam 122:1-5

*4:22: 2 Lav 17:29-41; Ais 2:3; Ro 9:4-5

*4:24: 2 Ko 3:17; Ro 12:1; Pl 3:3

*4:25: Jo 1:41

*4:26: Mk 14:61-62; Jo 9:37

*4:34: Jo 6:38; 17:4

*4:35: Lu 10:2

*4:42: 1 Jo 4:14

*4:43: Jo 4:40

*4:44: Mt 13:57

*4:45: Jo 2:23

*4:46: Jo 2:1-11

*4:47: Mt 8:5-6

*4:48: Jo 2:18; 1 Ko 1:22

*4:50: Mt 8:13; Mk 7:29

*4:53: Gu 16:14-15,31

*4:54: Jo 2:11,23

© 1995, 2011 Wycliffe Bible Translators, Inc.