- Jon
- <
- 15
- >

15
Iesu Neni Luuna Vaen Tuturun
1 Iesu ga lok bok ti lavaun pinivu ren, “Nenia luuna vaen tuturun, la ne Tamak neni laradi loklok tatao at laraamang. 2 *Mt 3:10Neni i tara xepe mo lengkakan una rak, do kopmen dina pisik. La ip sep susudun mo lengkakan una do di pisik avukat, kusu dinaba pisik aleng. 3 *Jo 13:10Mo levelinga aga vaase i rinimi gara sep susudun pam nimi. 4 *Jo 6:56Mina sep sogo atmatkun tarak, la nia anaba sep sogo atmatkun atnimi. Laxakan una xopmen na epovo na visik do ni xopmen na nemen sogo at luuna. Nemi xopmen mina epovo ri visik lempeven una se do nemi mina sep sogo atmatkun tarak.
5 *Jo 15:16; 2 Ko 3:5Nenia luuna vaen, la nemi mi ngan lengkakan una. Do nege i sep sogo atmatkun tarak, la nenia a sep sogo atmatkun teren, neni naba visik buaang tempeven una. Kopmen mina epovo do mina visik tempeven una do nemi mixo sep sogo atmatkun tarak. 6 *Mt 7:19; 13:42Do nege xopmen na sep sogo atmatkun tarak, neni i lok ngan laxakan una dinaba ra korop pes i la dina lu asu min kusu na mang, la dina sigi bubua li i la dina xotos kepe i at laxao. 7 *Mt 7:7Do mina sep sogo atmatkun tarak, la do minam tebeng lolos levelinga rak, mina sing ti levempanga salai mi vara rin, la minaba ruuna ka i. 8 *Mt 5:16Do mina visik aleng, minaba lox asuusu ba i do nemi lavaun pinivu rak, la mina lox asilok laasen at ne Tamak.
9 A balamu nimi xerekngan mun ne Tamak i balamu ia. Mina nemen keneng at labalamu rak. 10 *Jo 14:15; 1 Jo 2:5Do mina ronga res at levelinga rak, minaba nemen keneng at labalamu rak, kerekngan mun nia agang tonga res at levelinga at ne Tamak la aga nemen keneng at labalamu ren. 11 *Jo 17:13A tong na levempanga rinimi xusu lomomo rak naba nemen keneng at lorooro atnimi, la nom lomomo atnimi naba silok.
12 *Jo 13:34Lavapaase rak keretna, mina ebalamu ela minimi xerekngan nia a balamu nimi. 13 *Jo 10:11; 1 Jo 3:16Do tara na soxope lorooro ren ti lok tooro larapen tangas teren, nom i lox asuusu i do labalamu ren i silok aleng. 14 *Mt 12:50Do mina lok levempanga nia aga tong i rinimi, nemi larapen tangas tarak. 15 Axo tong bok ba nimi do lavasaxaruki, mila lasaxaruki xopmen naklen levempanga, lamgomgo ren ik lox i. Ketla, a tong nimi do larapen tangas tarak, mila agara vaase vam nimi mi levempanga axap ne Tamak ga tong i ria.
16 Nemi xopmen mi goxo soxolik ka ia. Nenia xa aga soxolik ka nimi xusu mina lok lugugu rak la mina visik asu tevempeven una nunuan, nom lempeven una nunuan kopmen noxop sopso, ketla naba nemen amisik. Kuren la ne Tamak naba raba nimi mi tevempanga salai mina sing tin keneng at laasen tarak. 17 *Jo 13:34Lavapaase rak tinimi xeretna. Mina ebalamu ela amisik minimi xa.
Lebele Ngatngas At Limixin At Na Lavatbung Menemen
18 *Mt 10:22; 1 Jo 3:13Do limixin at na lavatbung menemen dina belengatngas tinimi, minaklen i do nedi ga belengatngas avot tia. 19 *1 Jo 4:5; Jo 17:14Ketla nia aga soxolik ka nimi basinge na lavatbung menemen. Do nemi mede at na lavatbung menemen, limixin dinaba vara aleng nimi. Ketla kopmen nemi mede. Kuren la limixin at na lavatbung menemen dinaba belengatngas tinimi. 20 *Jo 13:16Mina doxoma levelinga nia aga tong i rinimi i lok keretna, kopmen tasaxaruki na silok ti laradi gomgo ren. Do dina lox asongor ia, dinaba lox asongot bok nimi. Do dina ronga res at levelinga rak, dinaba ronga res bok at levelinga atnimi. 21 *Mt 5:11; Mk 13:13Dinaba lok na levempanga rinimi mila mi nunu rak la dixoklen mo lara ga riki ia. 22 Do nia gita vot la gita vaase ridi, nedi xa gitoxo bixurun mu laxakapmek atdi. Ketla monga, dixo epovo na tong i do xopmen dina ven kibis laxakapmek. 23 *Lu 10:16Do nege taradi i belengatngas tia, neni i belengatngas bok ti ne Tamak. 24 *Jo 9:41; 14:11Do nia gi toxo lok teven gugu silok kantubu atdi, ua kopmen tara ga lok teven gugu xuren, ixo epovo xusu nedi gita bixurun mi laxakapmek. Ketla monga digara ven pam levempanga sangsangu nia aga lox i, la nedi move di belengatngas tia la ti ne Tamak. 25 Ketla anai i lox asoorun levelinga ik lok keneng at Laulis Linga atdi i lok keretna.
‘Nedi nom kopmen tavasuun at lebele ngatngas atdi saparav ia.’ ” Sam 35:19; 69:4
Laradi Loklok Tooro Naba Vot
26 *Jo 14:26La ne Iesu ga lok bok tidi, “Laradi loklok tooro naba vot. Neni Loroonan at luruturun, la ni naba si boro vana at ne Tamak. Anaba sak tiki i saparap nimi boro at ne Tamak, la neni naba tong asu levelinga mumu ia. 27 *Lu 1:2; Gu 1:8,21-22La nemi bok, minaba paase asuusu minia, mila nemi migara nemen eburu vam minia, ga ruka i at laaleng nenia aga ruka lugugu rak.”

- Jon
- <
- 15
- >

*15:2: Mt 3:10

*15:3: Jo 13:10

*15:4: Jo 6:56

*15:5: Jo 15:16; 2 Ko 3:5

*15:6: Mt 7:19; 13:42

*15:7: Mt 7:7

*15:8: Mt 5:16

*15:10: Jo 14:15; 1 Jo 2:5

*15:11: Jo 17:13

*15:12: Jo 13:34

*15:13: Jo 10:11; 1 Jo 3:16

*15:14: Mt 12:50

*15:17: Jo 13:34

*15:18: Mt 10:22; 1 Jo 3:13

*15:19: 1 Jo 4:5; Jo 17:14

*15:20: Jo 13:16

*15:21: Mt 5:11; Mk 13:13

*15:23: Lu 10:16

*15:24: Jo 9:41; 14:11

*15:26: Jo 14:26

*15:27: Lu 1:2; Gu 1:8,21-22

© 1995, 2011 Wycliffe Bible Translators, Inc.