- Epesas
- <
- 4
- >

4
Nedik Limixin Nunu Di Lok Ngan Labantuxu At Ne Iesu
1 *Ep 3:1; Kl 1:10Nenia ak lok at loogu xokoxo mumu lugugu at Leeme Silok. Kuren la nia a sing nimi do lorooro atnimi naba lok nunuan axap, i epovo mi lorotoro at ne Moroa tinimi la i epovo bok mi lavavara ren. 2 *Kl 3:12-13Lorooro axap atnimi na umsu mi langsangan loklok ngangao la loklox anare. Mina nemen mulus mene la mina lox asuusu labalamu rinedi di lok laxakapmek. 3 *Kl 3:14-15La mina lolos kusu mina tu buru mi legesa doxoma at Loroonan Kaala, la lorooro atnimi nat kis atnaasan mi limila. 4 *Ro 12:5; Ep 2:16,18Legesa bantuxu mene nga la legesa Roonan Kaala, kerekngan mun ne Moroa gara ro xaka vam nimi ti legesa doxoma voovo, 5 *Jo 10:16la leges Eme Silok, legesa nunu la legesa sep susu, 6 *1 Ko 12:6legesa Moroa la neni ne Temen nedik axap. Neni Lamgomgo at limixin axap teren, ni ik lok at lengkot axap la i nemen keneng atnedik limixin axap teren.
7 *Ro 12:3,6Karisito ga lox epes letaba nabalamu ren tinedik getgesara. 8 *Kl 2:15I ngan Lovoang Kaala i tong i,
“Ap mo laaleng ni gat pas uto vana, ni ga emu ka buaang limixin kokoxo eburu min, la ni ga raba levenasen tamtaba ri limixin teren.” Sam 68:18
9 *Jo 3:13Anai, i tong i do neni gat pas uto vana at laxalibet, kuren la avot ti nom neni ga si ukopok ti na lavatbung menemen. 10 Neni ga si ukopok, la melemu gat pas uto mavana xa at laxalibet kusu laasen teren na epeseves ti lengkot axap.
11 *1 Ko 12:28Neni vam ga raba leventamtaba ri limixin teren. Ni ga soxolik ka lentaba ri gugu ngan luvuttadi vavang la lentaba ri gugu ngan luvuttadi vapaase ali. Lentaba diga lok ka lugugu ngan luvuttadi vapaase asu levelinga at ne Moroa, la lentaba ri gugu ngan luvuttadi loklok tatao lotu la lentaba ti lox ase limixin mi levelinga at ne Moroa. 12 *2 Ti 3:17Karisito ga raba leventamtaba kerepmo ri lox agagas limixin teren ti lok lugugu ren kusu dinaba epovo na elok tooro ela la dina lox alolos labantuxu at ne Karisito. 13 *Kl 1:28La na loklok naba gugu xeneng atnedik axap se tanaba lok ngan legesara rinotno at lununu saparap ne Nitna ne Moroa la tanaba ruuna ka nom lakleklen mumu ne Nitna ne Moroa. Kerepmo la nedik tanaba vee ngan limixin mukun ap mo lununu la lorooro atdik naba nunuan axap kerekngan ne Karisito.
14 *1 Ko 14:20Do lorooro atdik nak lok kuren, lununu atdik noxo lok ngan lununu at laxamdak lixilik, it los ekat ngan laras i repit la iap sep tang at lisim la ira onon taba ugo la ude to at lamaxat. Kerepmo lavaeme loklox ase xaxarang di lok tong i xusu dina sar asoogong lununu atdik basinge ne Karisito mi leveloklox ase xaxarang la levelinga babala arup. 15 *Ep 1:22; 5:23; Kl 1:18Ketla nedik ta paase asu levelinga ruturun at ne Moroa, la lorooro atdik na umsu mi labalamu. La at lorooro axap atdik, tanaba ravasu lolos la tana sep sogo ri Lamgomgo atdik ne Karisito. 16 Nedik axap tak lok ngan labantuxu ren la maxeneng teren dik tat kis buru. La lengkot axap at labantuxu ren na elok tooro ela, la kerepmo labantuxu ren naba suu lolos la naba lox aru axa i mi labalamu, mo do lengkot axap na gugu nunuan.
Lorooro Maxat Maxeneng At Ne Karisito
17 *1 Pi 1:14; Ro 1:21Nia a sing lolos nemi keneng at laasen at Leeme Silok do mina ronga res at na levelinga. Mina xap ti mu asu leveloklok kakapmek at lavamolon. Mo levendoxoma atdi noxo lok tooro di. 18 *Ep 2:12Levendoxoma atnedi i nemen keneng at lamain. Nedi xopmen dina ruuna ka toxot keneng at na lorooro ne Moroa im taba i, mila kopmen takleklen tinotno atnedi la lebelen atnedi i rebonot pe. 19 *Kl 3:5Nedi xopmen dina suma lainmangan mumu leveloklok kakapmek dik lox i. La dira xap kusu dina lok leveloklok nunuan la dia vubeles at leveloklox axap i bilingot. La levendoxoma atdi i vekip kaxat ti lok laxakapmek.
20 Levenanasa mumu ne Karisito xopmen na lok kuren. 21 Nemi migara ronga xaka vam levelinga ren la diga lox ase nimi min, ik sixit emu mi levenanasa ruturun at ne Iesu. 22 *Ro 8:13; Kl 3:9Miga lox ase kusu mina lok kepe lorooro maut mo gak lok at lorooro atnimi ganoxa, la lodomdoma ri laxakapmek gara lok kapmex i. 23 *Ro 12:2La miga lox ase kusu levendoxoma atnemi na maxat. 24 *Lur 1:26; Kl 3:10La miga lox ase kusu mina lox ekun nom lorooro maut mi lorooro maxat, mo i lok ngan lampoovo at ne Moroa la i umsu mi loklok manmanton i ruturun la loklok i dadat.
25 *Kl 3:8-9; Sak 8:16Kuren la nemi getgesara mina lok pes kepe levelinga xaxarang la mina paase mi luruturun ti limixin at ne Moroa, mila nedik axap lengkot at labantuxu at ne Karisito. 26 *Sam 4:4; Je 1:19-20Mi guta ke gat lebelemamao na sat arup nimi at laxapmek. Lumukmusak atnimi na xap avot ti laxangking na lotup. 27 Nemen mita raba ne Satan mi toxonin angavang. 28 *1 Ts 4:11Mo laradi xipkip pilo gutap kip pilo bok ba. Ketla neni na lok lugugu mi lukngen la na lok leven gugu nunuan kusu neni na epovo na lok tooro nedi limixin pakpakes.
29 *Ep 5:4; Kl 3:8; 4:6La lavapaase kapmek noxo ravasu at levenngusno atnemi. Levelinga avukat mene nga mina paase asu i, kusu na lox alolos nedi limixin dik pakes ti levelinga avukat la kusu na lok tooro limixin di ronga nimi. 30 *Ais 63:10; 1 Ts 5:19; Ep 1:13-14Nemen mita lox abulu Loroonan Kaala at ne Moroa. Loroonan Kaala neni loklok katling ne Moroa ga raba vam nimi min, i ngan lampinebeng kusu minaba lok kaka lorooro avolo at laaleng loklox arooro. 31 *Kl 3:8Nemi mina lok kepe axap loklok ti lebelen kapmek, lebelemamao, lumukmusak, loxoxo xaka, lavapaase mumu, la mo axap leveloklok kakapmek. 32 *Mt 6:14; 18:22-35; Kl 3:12-13La mina suxa lorooro atnimi mi lebelen tuntun la labalamu kantubu atnemi limixin nunu. La mina doxoma xepe laxakapmek atnimi getgesara kerekngan ne Moroa ga lok pes laxakapmek atnimi at laasen at ne Karisito.

- Epesas
- <
- 4
- >

*4:1: Ep 3:1; Kl 1:10

*4:2: Kl 3:12-13

*4:3: Kl 3:14-15

*4:4: Ro 12:5; Ep 2:16,18

*4:5: Jo 10:16

*4:6: 1 Ko 12:6

*4:7: Ro 12:3,6

*4:8: Kl 2:15

*4:9: Jo 3:13

*4:11: 1 Ko 12:28

*4:12: 2 Ti 3:17

*4:13: Kl 1:28

*4:14: 1 Ko 14:20

*4:15: Ep 1:22; 5:23; Kl 1:18

*4:17: 1 Pi 1:14; Ro 1:21

*4:18: Ep 2:12

*4:19: Kl 3:5

*4:22: Ro 8:13; Kl 3:9

*4:23: Ro 12:2

*4:24: Lur 1:26; Kl 3:10

*4:25: Kl 3:8-9; Sak 8:16

*4:26: Sam 4:4; Je 1:19-20

*4:28: 1 Ts 4:11

*4:29: Ep 5:4; Kl 3:8; 4:6

*4:30: Ais 63:10; 1 Ts 5:19; Ep 1:13-14

*4:31: Kl 3:8

*4:32: Mt 6:14; 18:22-35; Kl 3:12-13

© 1995, 2011 Wycliffe Bible Translators, Inc.