- 1 Tesalonia
- <
- 4
- >

4
Loklok Ne Moroa
I Momo Aleng Tin
1 *2 Ts 3:6Nia ana lox axap levelinga rak. Luvutnetak mi luvurinuk. Maga lox ase vam nimi mi lavatpas at limixin di nunu xusu mina rooro avukat la mina lok mo levempanga avukat ne Moroa i vara i. Mik lox i xerepmo, ketla ma sing nimi at lemeren Leeme Silok, ne Iesu keretna. Mina lolos kusu lorooro atnimi naba lok nunuan axap. 2 Mi xasep pam at levelinga at Leeme Silok, ne Iesu, maga tong i rinimi.
3 *1 Ts 5:23; Ib 10:10; 1 Pi 1:16Moroa i vara i do lorooro atnimi nan manton tino. Mina ke xepe loklok ti elongka la loklok kakapmek maxamang at lixitkis epot. 4 *1 Ko 6:13,15; Sam 79:6Nemi getgesara mina xasep at loklox avukat ti epot kaka tatkin la mina lox i nom mi loklok nunuan. 5 La kerepmo nemen mita mumu asu mo loklok kakapmek at labantuxu kerekngan nedi dixoklen ne Moroa. 6 *Sam 94:1La kerepmo bok nemen mita lok kapmek lixitkis at luvutneton nimi di nunu at ne Iesu. Maga tong axasep pam i do Leeme Silok ne Moroa naba lox asongot nedi di lok kapmek lixitkis epot. 7 *2 Ts 2:13-14; 1 Pi 1:15-16Moroa ga ro ka nimi xusu mina nemen manmanton tino, kopmen do ri lox abilinga lorooro atnimi. 8 *Lu 10:16; Isi 36:27; 37:14; 2 Ko 1:22Kuren la nedi mo di noxo ronga res at na levelinga atnama, dixo lox abulubun kepe nama, ketla di lox abulubun kepe levelinga at ne Moroa, mo ga raba nemi mi Loroonan Kaala ren.
9 *Jo 13:34Nema noxo malagan tevelinga mumu labalamu atnimi saparap limixin nunu. Mila ne Moroa ga lox ase vam nimi do mina ebalamu ela. 10 *2 Ts 3:4Luvutnetak mi luvurinuk. I ruturun do mi balamu nedi axap luvutneton dik to at lenep silok Masadonia. Ketla ma tong alolos i rinimi do mina balamu aleng di. 11 *Ep 4:28; 2 Ts 3:8,12La mina lolos kusu minat kis mulus at lorooro atnimi la mina lok tatao avukat levempanga atnimi. Mina gugu xusu mina lok kaka levempanga mik pakes tin at na lorooro. Mina lox i na xerekngan magara tong pam i rinimi gano. 12 *1 Ko 5:12-13; Kl 4:5Kerepmo lavamolon dinaba lok ngangao atnimi la mi noxok pakes ti loklok tooro at limixin petpes.
Leeme Silok Naba Ro Xaka Limixin Teren
13 *Ep 2:12Luvutnetak mi luvurinuk. Ma vara i do mina xasep mumu nedi digara met pam. La ma xopara i do minak lok bukbulu xerekngan nedi limixin kopmen dina nunu at ne Iesu Karisito. Do tara atdi na met, di lok bukbulu aleng mila dixo doxoma voovo ri lorooro melemu. 14 *Ro 14:9; 1 Ko 15:3-4,12Ketla nedik ta nunu do ne Iesu ga met la ga roo xat bok. Kuren la ata nunu do ne Moroa naba ro xaka nedi limixin nunu diga met pam. La dinabat pas eburu mi ne Iesu uto vana at laxalibet.
15 *1 Ko 15:51Na lavapaase axasep boro at Leeme Silok. Nedi limixin nunu move di rooro at lomlong at Leeme Silok, di noxomgo avot upana rinedi diga met pam. 16 *1 Ts 1:10; 2 Ts 1:7; 1 Ko 15:52Ap mo laaleng limixin dinaba ronga luxupkup silok la laangelo gomgo naba toro. Luru at ne Moroa nabang teng, la Leeme Silok naba si ukopok boro vana at laxalibet. La nedi limixin nunu diga met pam, dinaba roo xat amlong la dinaba urut avot. 17 *Jo 12:26La nedi limixin nunu move di rooro ap mo laaleng, dinaba urut la dinaba vot pasa nedi digamgo vam at labantakabu. La dinaba ekip tangarang mi Leeme Silok to at lamavangkap la nedik tanaba nemen amisik eburu min. 18 Kuren la mina elok tooro ela mi na levelinga xeneng atnemi.

- 1 Tesalonia
- <
- 4
- >

*4:1: 2 Ts 3:6

*4:3: 1 Ts 5:23; Ib 10:10; 1 Pi 1:16

*4:4: 1 Ko 6:13,15; Sam 79:6

*4:6: Sam 94:1

*4:7: 2 Ts 2:13-14; 1 Pi 1:15-16

*4:8: Lu 10:16; Isi 36:27; 37:14; 2 Ko 1:22

*4:9: Jo 13:34

*4:10: 2 Ts 3:4

*4:11: Ep 4:28; 2 Ts 3:8,12

*4:12: 1 Ko 5:12-13; Kl 4:5

*4:13: Ep 2:12

*4:14: Ro 14:9; 1 Ko 15:3-4,12

*4:15: 1 Ko 15:51

*4:16: 1 Ts 1:10; 2 Ts 1:7; 1 Ko 15:52

*4:17: Jo 12:26

© 1995, 2011 Wycliffe Bible Translators, Inc.