- 2 Korin
- <
- 6
- >

6
1 *2 Ko 5:20At leven gugu atnema eburu mi ne Moroa, ma sing nemi do nemen mita siam ka mo letaba nabalamu at ne Moroa mi lumun pipisik mun. 2 *Lu 4:19-21Mina ronga na levelinga ne Moroa ga tong i.
“Aga ronga nemi at loxonaleng mokmokso kusu ana lox asuusu letaba nabalamu rak. Aga lok tooro nimi at laaleng ti lox arooro limixin.” Ais 49:8
Mina ronga i na. Anaa ni laaleng kusu mina siam ka mo letaba nabalamu at ne Moroa. Anaa ni laaleng kusu mina lok ka loklox arooro.
Levenmumuat
Ne Pol Gap Kiv I
3 Ma xopara i do tara na ven lenget ka tosoogong at lugugu atnema mila ma xovara i do mana lok pe langas ti lorooro. 4 *2 Ko 4:2Ketla keneng at levempanga axap ma lox i, ma lox asuusu loklok at lavasaxaruki at ne Moroa. La map kip levenmumuat, la levesongsongot, la levenaknixip mi lumulus. 5 *2 Ko 11:23-27Limixin dip sep nama, la di lok li nema at loogu xokoxo, la di soso antiriban nema. La di lok nema ma gugu lolos aleng la kopmen manak lok ka tevenanunga avukat la kopmen tevempanga anan atnema. 6 *1 Ti 4:12At loklok dadat atnema, la lakleklen, la loklok mumulus, la loklok nunuan, maga lox asuusu i do nema lavasaxaruki at ne Moroa, la at Loroonan Kaala bok mi labalamu ruturun. 7 *1 Ko 2:4La maga lox asuusu box i at levempapaase ruturun atnema, la mi lolos at ne Moroa. Ma ruuna lorooro manmanton ngan lavanga esep atnama, ti esep la ti see pe bok atnama.
8 Lentaba di lok ngangao atnama la lentaba di paase asi bok tinama. Lentaba di paase aksaksa rinama la lentaba di emi asu bok minama. Dik lok tinama do nema luvuttadi xaxarang, ketla ma paase mi luruturun. 9 *2 Ko 4:10; Sam 118:18Limixin at na lavatbung menemen di lox abulubun nama, ketla limixin at ne Moroa diklen nama. Ma vekip tangarang amisik mi lanmet, ketla mina ven ba nema move ma rooro. Di raba songsongot nema, ketla kopmen dina sev amet nama. 10 *2 Ko 7:4; Pl 2:17; Kl 1:24Keke i do ma suma lainbulu, ketla ma momo amisik mun teren. Mat kis banbalo, ketla ma lox apnovos nedi limixin buaang keneng at labaroonan atnedi. Mat kis apkap, ketla ma rebeng kobot ka levempanga axap.
11 Larapen tangas atnama dom Korin. Mara paase palas avukat pam levelinga rinimi, la lebelen nama i rem suang tinimi. 12 Kopmen mana rebeng alis lebelen nama rinimi. Ketla nemi xa mi vipe lolos lebelen nimi rinama. 13 *1 Ko 4:14A paase nga na rinimi ngan nemi laxamdak tarak. Lusumsuma salai ma raba nemi min, nom i mina lox ase nama min. Mina suang levempeve atnimi.
Nemen Mita Etangas Eburu Mi Limixin Kopmen Dina Nunu
14 *Ep 5:7,11Nemen mita etangas eburu minedi limixin kopmen dina nunu, mila ixok mokso xuren. Lorooro manmanton mi laxapmek duba ru buru xereva? Laxasep mi lamain duba nemen eburu xereva? 15 Karisito mi ne Satan duba mulus kereva at tara todoxoma? Laradi nunu mi laradi xopmen na nunu duba mulus kereva? 16 *1 Ko 3:16; Isi 37:27Lumukmulus naba vot kereva at loogu laplavang at ne Moroa eburu mi laxampoovo vanga? Mila nedik axa laraogu laplavang at ne Moroa, Luntoo Avolo. La ne Moroa xa ga tong i xeretna,
“Anabak lok eburu midi la anat pas kantubu atdi, la nenia anaba ngan ne Moroa atdi la dinaba lok ngan limixin tarak.” Mas 26:12
17 *Ais 52:11; Isi 20:34; Li 18:4Moroa ga tong box i xeretna,
“Kuren la mina vas su basinge limixin kakapmek la mina nemen petpes basinge di. Nenia Leeme Silok ne Moroa a tong i na. La nemen mita vubeles at laxakapmek. Lavanga nia noxo siam ka nimi.” Ais 52:11
18 *2 Sml 7:14; Ais 43:6; Jer 31:9; Li 1:8“La nia anaba ngan ne Temen nimi, la nemi minaba lok ngan luvutnuruk. Nenia Leeme Silok Lanaraavuk la a tong na levelinga.” 2 Sml 7:14

- 2 Korin
- <
- 6
- >

*6:1: 2 Ko 5:20

*6:2: Lu 4:19-21

*6:4: 2 Ko 4:2

*6:5: 2 Ko 11:23-27

*6:6: 1 Ti 4:12

*6:7: 1 Ko 2:4

*6:9: 2 Ko 4:10; Sam 118:18

*6:10: 2 Ko 7:4; Pl 2:17; Kl 1:24

*6:13: 1 Ko 4:14

*6:14: Ep 5:7,11

*6:16: 1 Ko 3:16; Isi 37:27

*6:17: Ais 52:11; Isi 20:34; Li 18:4

*6:18: 2 Sml 7:14; Ais 43:6; Jer 31:9; Li 1:8

© 1995, 2011 Wycliffe Bible Translators, Inc.